作者:白居易
標題:郡廳有樹，晚榮早凋，人不識名，因題其上
內容:潯陽郡廳後，有樹不知名。秋先梧桐落，春後桃李榮。五月始萌動，八月已凋零。左右皆松桂，四時鬱青青。豈量雨露恩，沾濡不均平。榮枯各有分，天地本無情。顧我亦相類，早衰向晚成。形骸少多病，三十不豐盈。毛鬢早改變，四十白髭生。誰教兩蕭索，相對此江城。